Uznesenie Európskeho parlamentu o suchu v Portugalsku



Úradný vestník 033 E , 09/02/2006 S. 0599 - 0601



P6_TA(2005)0139 Sucho v Portugalsku Uznesenie Európskeho parlamentu o suchu v Portugalsku Európsky parlament, - so zreteľom na článok 2 a článok 6 Zmluvy o ES, podľa ktorých sa otázky ochrany životného prostredia musia zahrnúť do politík Spoločenstva pre rozličné oblasti s cieľom dosiahnuť ekologicky trvalo udržateľný hospodársky rozvoj, - so zreteľom na článok 174 Zmluvy o ES, - so zreteľom na Kjótsky protokol k rámcovému dohovoru OSN o klimatických zmenách (UNFCCC) z decembra 1997 a na ratifikáciu Kjótskeho protokolu Európskym spoločenstvom dňa 4. marca 2002, - so zreteľom na správu Komisie o klimatických zmenách a o otázke európskych vôd, - so zreteľom na článok 103 ods. 2 rokovacieho poriadku, A. keďže južnú Európu, a najmä Pyrenejský polostrov v niekoľkých uplynulých rokoch sužovali mnohé kruté suchá, B. keďže nedostatok zrážok v Portugalsku v období od 1. októbra 2004 do konca marca 2005, keď množstvo zrážok dosiahlo menej ako 50 % priemeru medzi rokmi 1961 a 1990, spôsobil extrémne nízke úrovne spodnej vody, v niektorých južných oblastiach krajiny menej ako 20 %, C. keďže 15. marca 2005 takmer 88 % kontinentálneho Portugalska trpelo ťažkým, ba dokonca extrémnym suchom a keďže niekoľko dní ľahkého dažďa nestačilo na to, aby sa situácia zmenila v primeranom rozsahu, D. keďže následky nedostatku vlahy sú citeľné, s vážnymi sociálno-ekonomickými dôsledkami pre poľnohospodárstvo, chov dobytka, lesníctvo - pričom rastliny rastú veľmi slabo alebo vôbec, najmä obilniny, kŕmne plodiny a prírodné lúky, čím je ohrozený zber slamy a obilnín, a spôsobuje obrovský nedostatok krmiva pre zvieratá, ktorých stáda sú vyčerpané - pre ľudskú spotrebu, pre životné prostredie, pre národné zdravie, a tým aj pre cestovný ruch, ktorý je veľmi dôležitým portugalským priemyslom, E. keďže medzi májom a začiatkom jesene sa neočakávajú žiadne nové zrážky, a preto bude potrebné pokračovať v kŕmení zvierat nielen počas leta, ale aj počas nadchádzajúcej zimy, F. keďže ľudia, ktorí sú priamo najviac postihnutí, majú najnižšiu úroveň finančných zdrojov, a keďže priame účinky sú znásobené následkami pre jarné plodiny, ktoré sú ohrozené nízkou úrovňou vody uskladnenej v hlavných rezervoároch, ako aj zvýšeným nebezpečenstvom letných požiarov, ktoré sa vyskytujú už v katastrofálnom rozsahu, ako tomu bolo v roku 2003, G. keďže podľa zrealizovaného výskumu plánovaného vplyvu sucha v období nasledujúcich jedenástich mesiacov sa predpokladá strata na čistej pridanej hodnote vo výške 34 % a straty vyššie ako 40 % sa môžu objaviť v najviac zasiahnutých oblastiach na juhu, H. domnievajúc sa, že pretrvávajúce sucho v Portugalsku je ďalším dôkazom nepriaznivých účinkov klimatických zmien, a zdôrazňujúc, že toto je ďalším znamením potreby ambicióznej celosvetovej akcie na zadržanie klimatických zmien; keďže EÚ by mala mať naďalej vedúcu úlohu v tomto procese a zintenzívniť svoje úsilie v kľúčových oblastiach, ktorými sú životné prostredie, energetika a doprava, 1. vyjadruje svoju solidaritu s obyvateľstvom a postihnutými odvetviami a vyjadruje svoje znepokojenie nad situáciou, ktorá v súčasnosti postihuje portugalských poľnohospodárov a chovateľov dobytka, ako aj regióny, v ktorých pretrváva nedostatok vlahy, pričom mimoriadne vážna je situácia v centrálnej a južnej oblasti krajiny; 2. domnieva sa, že je potrebný zásah zo strany Spoločenstva, hoci jeho cieľom nemá byť len poskytnutie pomoci obetiam; je potrebné vyvinúť úsilie na obmedzenie škôd a predchádzanie tomu, aby podobné situácie v budúcnosti mali také zničujúce následky; v tejto súvislosti a na základe informácií, ktoré portugalské úrady už poskytli, vyzýva Komisiu, aby: - zabezpečila, aby sa celá výška pomoci poľnohospodárom vyplatila vopred; - podľa právnych predpisov Spoločenstva a na príklade konania v podobných situáciách v minulosti uľahčila mobilizáciu obilnín z intervenčných zásob Spoločenstva, ktoré vznikli z prebytkov v niektorých členských štátoch; - podporila veterinárne úlohy uvedené v pláne pre nepredvídané udalosti na odstránenie ochorenia zhubnej katarálnej horúčky oviec (blue tongue), ktorá vypukla v tom istom čase ako sucho, a ktorá, vzhľadom na to, že pohyb zvierat sa obmedzil, veľmi zhoršila túto situáciu; - umožnila výnimky pri uplatňovaní viacerých nariadení Spoločenstva, najmä pri povoľovaní pastvy v úhorových oblastiach alebo oblastiach osadených obilninami, ktoré nebude možne pozbierať, pretože produkčný cyklus bol narušený; - poverila portugalské úrady, aby poskytli štátnu pomoc, ktorú si situácia vyžaduje, predovšetkým malým poľnohospodárom, najmä s cieľom poskytnúť pomoc pri mimoriadnych nákladoch, ktoré vznikli v súvislosti s kŕmením zvierat a dopravou či zberom vlahy, alebo inými najviac postihnutými činnosťami, ako je pestovanie zemiakov a citrusových plodov; - postúpila Rade a Parlamentu návrh na revíziu právnych nástrojov s cieľom upraviť existujúce právne predpisy tak, aby sa mohli použiť v budúcich rokoch na predchádzanie vážnym následkom z opakovane sa vyskytujúceho sucha v južnej Európe; 3. upozorňuje Komisiu a Radu, na potrebu bezodkladného uvoľnenia finančných prostriedkov a mobilizácie zdrojov na to, aby sa mohli podniknúť včasné kroky na zamedzenie výskytu vyššieho počtu lesných požiarov počas budúceho leta, spôsobených suchom; 4. víta oznámenie Komisie o riadení rizika a krízovom riadení v poľnohospodárstve (KOM(2005)0074) a vyzýva Komisiu a Radu, aby v reakcii na to urýchlene podnikli kroky, a to okamžite vytvorili účinný ochranný systém Spoločenstva na ochranu európskych poľnohospodárov pred nebezpečenstvami a krízami, podobnými tým, ktoré spôsobuje terajšie sucho v Portugalsku; domnieva sa, že treba zaviesť verejno-právnu formu poľnohospodárskeho poistenia, financovaného z prostriedkov Spoločenstva, aby sa poľnohospodárom zaručil minimálny príjem v prípadoch všeobecných pohrôm, ako sú sucho a požiare; 5. domnieva sa, že treba vytvoriť kapitolu o finančnej pomoci na minimalizáciu rastu nákladov a zníženia poľnohospodárskej výroby, ako aj získať dočasnú výnimku z príspevkov na sociálne zabezpečenie (bez straty práv) pre poľnohospodárov pracujúcich na plný úväzok s príjmom nižším ako 12 EVJ spolu s predĺžením bezúročných poľnohospodárskych úverov o dva roky; 6. vyzýva Radu a Komisiu, aby znovu posúdili možnosť vytvorenia fondu solidarity, a najmä zabezpečenia toho, že tento fond možno využiť v prípade situácií podobného charakteru, ktoré sú mimoriadne časté v južnej Európe; 7. vyzýva Komisiu, aby podnikla kroky na zabezpečenie dodržiavania kjótskych záväzkov; 8. dôrazne vyzýva Komisiu, aby vykonala hĺbkovú štúdiu o výskyte podobných fenoménov s cieľom určiť, či sú v prírode cyklické, alebo príležitostné, alebo či sú ďalším ukazovateľom dlhodobých klimatických zmien, a preskúmala možnosti na vypracovanie dohody v procese OSN o klimatických zmenách po roku 2012 spolu s vytvorením dlhodobej stratégie EÚ, pričom by sa malo posúdiť znižovanie emisií do roku 2020 ako cesta pre rozvinuté krajiny; trvá na tom, aby si EÚ ponechala vedúcu úlohu v medzinárodnom úsilí pri riešení problémov klimatických zmien a predložila konkrétne návrhy na strategické kroky po roku 2012; 9. so záujmom berie na vedomie správu Komisie o globálnom fenoméne klimatických zmien a jeho priamom vplyve na zásoby a kvalitu vody a na ekosystémy; víta najmä návrh na poskytnutie dôležitého príspevku tvorcom politík EÚ pre oblasť vôd o vplyvoch na vodné hospodárstvo (poľnohospodárstvo, mestá, priemyselné a energetické odvetvia, civilná ochrana, priestorové plánovanie) v rámci scenárov o klimatických zmenách; 10. poveruje svojho predsedu, aby toto uznesenie postúpil Rade, Komisii, portugalskému parlamentu a vláde a miestnym orgánom v postihnutých oblastiach. --------------------------------------------------